《将谒介庵以诗先之》
宋代·赵蕃

溪山故无尽，随取随以足。
平生笑贺监，敕赐镜湖曲。
今代介庵老，未归先筑屋。
一区占何地，琵琶欣在目。
是洲出谁氏，诗自随州续。
当年名绝唱，今也安可独。
溪如益弯环，山为增隐伏。
以知得所托，水润由韫玉。
一朝起乘传，屡疏乞祠禄。
俞音落天上，装行不待束。
还家谢溪山，拄杖巾一幅。
开堂会宾友，快语泻酃醁。
我时得得来，奉屦期追逐。
维摩适示病，对客倦冠服。
悠然失前瞻，重诣规再卜。
尺书往问讯，劳公手亲复。
爱我诲我至，敬拜不敢渎。
自怜生无资，是役尤仆仆。
辕驹岂忘远，归棹戒已宿。
但乞老先生，一言壮空麓。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。